als_Latn dik_Latn sag_Latn
Vrasja e 4 vjeçarit nga e ëma, të atit në Angli i ra të fikët kur e mësoi lajmin (Video)
Me lot në sy, gjyshërit e 4-vjeçarit të vrarë mizorisht nga nëna e tij në Elbasan, rrëfejnë momentin kur morën vesh lajmin, jo vetëm ata, por dhe babai i fëmijës i cili emigron në Angli. Në një intervistë për gazetaren e RTV Ora News, Belinda Ruçaj gjyshërit rrëfejnë si e morën vesh lajmin, problemet me ish-nusen dhe si u ndaluan të përcjellin nipin për në banesën e fundit.
Si e mësoi Altini ( babai i 4 vjeçarit) vrasjen në Angli
Ka qenë gjyshi ai që ka kontaktuar në telefon të birin dhe i ka komunikuar lajmin, për vrasjen e fëmijës, duke i kërkuar të bëhej i fort. Por Altini, babai i 4 vjeçarit nuk ka mundur të bëjë asnjë koment, pasi i ka rënë të fikët.
“Kur mora vesh lajmin ishte e pabesueshme. Më ka marrë i plotfuqishmi i zonës rreth orës 06:00 dhe më tha të shkoja te dyqani i fshatit. Sa shkova atje, ai më dha dorën dhe me tha “qofsh vet shnosh”. E pyes se çfarë ka bërë vaki. “Ish nusja ka vrarë nipin tuaj me thikë dhe pastaj ka tentuar të vrasë edhe veten”, më tha ai. Këtu e mora njoftimin, arsye të tjera se përse ka ndodhur unë nuk kam patur informacion. Siç e dëgjova, rreth orës 02:00 fëmija është gjetur i vrarë poshtë shtëpisë me thikë të madhe, thikë buke. Kur shkova në polici, kisha edhe djalin e madh atje, i thashë që do qëndronim si njerëz, pasi ish-nusja ka therur djalin me thikë. I kërkova të bënte kujdes me Altinin ( babai i 4 vjeçarit). Por, sa përfundova bisedën me të, më mori Altini në telefon dhe i thashë si ishte puna. Altini u shkëput nga telefoni, si duket i ka rënë të fikët. Kanë shkuar shumë shok pranë tij dhe sot është në gjendje më të mire”, tha ai.
Një konflikt mes Nexhmijes dhe babait të saj mund të ketë qenë zanafilla e ngjarjes
Më tej gjyshi shton se ngjarja mund të ketë ndodhur pas ndonjë konflikti të mundshëm të Nexhmijes me të atin, i cili ishte kthyer të premtën nga Greqia. Sipas tij nuk dihet nëse kanë patru probleme para se të ndodhte vrasja.
“Më vjen keq që kjo ngjarje ka ndodhur, pasi i ati i Nexhmies jetonte prej disa kohësh në Greqi, ai ka ardhur ditën e premte në shtëpi dhe brenda këtyre ditëve Nexhmija ka bërë vrasjen e djalit dhe ka tentuar të vras veten. Pasi erdhi i ati i saj, Nexhmija kishte dy tre ditë që rrinte me ta, ishte më mirë ku ishte më parë. Nëse kanë patur problem para se të flinin gjumë, apo nëse nuk kanë patur, këtë nuk mund ta di”, tha ai.
Gjyshi: Nexhmija probleme depresioni që në martesë, kërcënonte me thikë
Mehmet Murati e quan të pabesueshme atë që ka ndodhur dhe shprehet se Nexhmija kishte shfaqur problem psikologjike që në martesë. Ai tha se ish-nusja rrinte me thikë në dorë dhe i kishte drejtuar thikën djalit të tyre, Altinit.
“Ka patur shenja depresioni, një rast ka qenë kur i ka marrë djalit 100 mijë lek të vjetër në xhep të xhupit, djali nuk i gjeti dhe pyeti Nexhmijen për lekët. Këtu, brenda sallonit nusja rrinte me thikë në dorë, djali me gruan time rrinte jashtë shtëpisë, e shihnin nga xhami. Nexhmija thoshte se lekët i kishte ajo dhe thikën e mbante në dorë. Unë bëra negociata me të atin e saj dhe kur më kërkoi ta merrte atë për dy ditë, ne ia jepnim. Djali kishte besim shumë te vjehrri, e kishte hatër. Ne kishim besim, në gjithë këto raste, ne nuk bëmë denoncim asnjëherë, sepse mbanim hatrin e krushkut”, tha ai.
Gjyshi: Kemi paguar lekët tek përmbaruesi, djalin nuk e jepnin se kishin frikë mos mësohej tek ne
I pyetur nga gazetarja e RTV Ora News, Belinda Ruçaj, për akuzat nga familja e Nexhmijes për mosfinancim nga ana e babait, gjyshi tha se lekët ia kanë dhënë përmbaruesit për të arritur negociata. Por sipas tij, fëmija nuk iu është dhënë pasi kishin frikë se 4 vjeçari do mësohej tek familja e babait.
“Sa i përket anës financiare, ne kemi dosjet në zyrën e përmbarimit dhe unë i ia kam likuiduar disa para për 8 muaj. Ndërsa për 5 muaj të tjera i kam lënë në gjendje te llogaria e përmbaruesit. Kjo me qëllim që përmbaruesi të futej në negociata me ta për dhënien e fëmijës dhe ta kishte më të lehtë për të dhënë lekët nga unë. Kjo marrëveshje nuk u krye asnjëherë dhe lekët janë në llogarinë e përmbaruesit akoma. Herë të tjera më thoshin që “jo 60 miljë lekë të jap Mehmeti, por edhe 2 milion, unë fëmijën nuk e jap” . Nuk e japin, sepse do mësohet te gjyshërit, te njerëzit e babait, do mësohej dhe do rrinte tek ne . Ata donin ta përvetësonin jashtë dëshirës së fëmijës. Ai ishte i vogël dhe donte të njihte gjyshërit, xhaxhallarët, pasi tezet dhe dajat e takonin, kurse ne jo”, tha ai.
Ceremonia mortore e 4 vjeçarit, gjyshërit nuk u lejuan të merrnin pjesë
Ndërsa gjyshja, teksa vajton me zë, përveç pikëllimit për mospjesmarrje në ceremoninë mortore të nipit të saj, thotë se Nexhmija është shkaktare dhe duhet të shkojë në burg. Ndër të tjera akuzon se ish-nusja e ka rrahur së bashku me nënë e saj.
“Nuk mora pjesë në ceremoni mortore, nuk mora se nuk më la njeri. Doja ta fërkoja një herë. Ne djalin që kur iku, pas divorcit, e mernim ndonjëherë. Ne ishim afër me shtëpi, kur dilte burri te dyqani, ata e mbulonin të gjithë djalin. E ema ka qenë shkaktarja e parë, ajo do burgun. Më rrahën me gjithë të emën, deshën të më hidhnin nga kati i dytë”, tha gjyshja.
Sot vogëlushi 4 vjeçar, i vrarë mizorisht nga dora e nënës së tij, është përcjellë për në banesën e fundit. I larguar shpejtë nga kjo jetë, nuk ka mundur të përcillet as nga babai e as nga gjyshërit e tij nga i ati. Këta të fundit nuk janë lejuar të merrnin pjesë në ceremoninë mortore. As dhimbja nuk mundi të zbusë inatet dhe kontraditat familjare.
“Për të marrë pjesë në varrim, unë dërgova disa pjestarë që të bisedonin me pjestarët e familjes tjetër dhe ata kishin thënë ju mirëpresin. Por ata thanë se unë, gruaja ime dhe Ermira ( e bija) , të mos shkonim. Çfarë është “barku i Mehmetit të mos vijnë”, thanë familja e nexhmijes. Sado që thanë të mos vijnë, nuk u zemërova. Unë dërgova gati 100 veta nga njerëzit e mi”, tha gjyshi.
Related Posts
Short URL: http://ejashiqo.us/?p=5428
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn eng_Latn zho_Hant